Aktivácia softvéru od spoločnosti Adobe

Čo je aktivácia?

Aktivácia je proces overenia inštalácie softvéru, ktorým sa povolia práva na používanie produktu na konkrétnom počítači. Práva na používanie produktu sa udeľujú na základe licenčnej zmluvy na softvér.

Aké práva poskytuje moja licenčná zmluva na produkt?

Licenčná zmluva na produkty od spoločnosti Adobe umožňuje inštalovať a používať produkt na primárnom počítači aj na sekundárnom počítači (na domácom stolnom počítači alebo na prenosnom počítači) za predpokladu, že sa dve kópie nepoužívajú súčasne. Ďalšie informácie o licenciách na softvér od spoločnosti Adobe nájdete na stránke Licenčné zmluvy na produkty od spoločnosti Adobe.

Prenášajú sa počas aktivácie nejaké osobné údaje?

Nie. Aktivácia je úplne anonymná a neprenášajú sa pri nej žiadne osobne identifikovateľné údaje. Jedinečné sériové číslo priradené každej kópii softvéru od spoločnosti Adobe sa skombinuje s „identifikátorom zariadenia“ vášho počítača. Pri aktivácii produktu sa tento identifikátor zariadenia, sériové číslo produktu a názov počítača odošlú spoločnosti Adobe, aby sa zabezpečilo, že sa žiadna originálna kópia softvéru nebude aktivovať viac ráz než je povolené. Aktivačný systém nezhromažďuje, neprenáša ani nepoužíva osobné informácie.

V minulosti som používal (-a) softvér od spoločnosti Adobe s aktiváciou. Čo sa teraz zmenilo?

Spoločnosť Adobe zjednodušuje proces aktivácie. V minulosti bola aktivácia podrobným procesom, ktorý ste museli vykonať do 30 dní od prvého použitia produktu. Počnúc verziou Acrobat 9 sa softvér aktivuje automaticky po zistení aktívneho pripojenia na internet. K aktivácii dochádza nenápadne na pozadí. Aktivácia prostredníctvom telefónu už nebude potrebná ani sa nebude ponúkať ako jedna z možností.

Ako si aktivujem softvér, ak nemám prístup na internet?

Softvér od spoločnosti Adobe zistí dostupnosť internetového pripojenia a automaticky vykoná aktiváciu. Ak nie je pripojenie dostupné, produkt bude naďalej normálne fungovať a pokúsi sa o aktiváciu pri jeho najbližšom použití.

Môžem svoju licenciu preniesť na nový počítač?

Áno. Softvér môžete deaktivovať na primárnom alebo sekundárnom počítači a začať ho používať na novom počítači. Licenciu možno deaktivovať maximálne 20 ráz. Ak sa pokúsite o deaktiváciu viac ako 20 ráz, deaktivácia sa odmietne a softvér ostane aktivovaný na vašom počítači.

Čo sa stane, ak mi počítač ukradnú, prípadne sa poškodí a nedá sa opraviť?

V prípade krádeže, neopraviteľného poškodenia počítača alebo úplného preinštalovania pevného disku sa aktivácia zruší. V každom prípade môžete produkt od spoločnosti Adobe nainštalovať a začať používať na novom počítači, ktorý automaticky zistí, či ste už produkt aktivovali na dvoch počítačoch. Proces aktivácie vás prevedie novou aktiváciou, aj keď už predchádzajúci počítač nie je k dispozícii.

Moje sériové číslo bolo odmietnuté. Čo to znamená?

Počas vykonávania aktivácie môže aplikácia na aktiváciu softvéru od spoločnosti Adobe určiť, že poskytnuté sériové číslo je neplatné (neoriginálne) alebo bolo výslovne zrušené. V oboch prípadoch sa zobrazí správa, po ktorej budete môcť zadať nové sériové číslo softvérového produktu od spoločnosti Adobe.

Moja spoločnosť kupuje licencie od spoločnosti Adobe na základe multilicenčnej zmluvy. Týka sa aktivácia aj mňa?

Aktivácia produktov sa väčšinou vzťahuje na samostatné predajné verzie softvéru Adobe Acrobat 9 a vo všeobecnosti nie je súčasťou programov Adobe Open Options. V niektorých oblastiach sa však aktivácia môže vzťahovať aj na určité multilicenčné programy. Multilicenční zákazníci by si pri objednávaní softvérových produktov od spoločnosti Adobe mali objednať disky CD pre konkrétny licenčný program. V prípade otázok sa obráťte na autorizovaného predajcu produktov spoločnosti Adobe alebo pracovníka podpory zákazníkov, prípadne navštívte stránku programov Adobe Open Options.

Na koho sa môžem obrátiť, ak potrebujem ďalšie informácie?

Môžete sa obrátiť na pracovníka podpory zákazníkov spoločnosti Adobe a požiadať ho o pomoc pri riešení problému s aktiváciou.

Ďalšie informácie a podrobnosti o aktivácii sú k dispozícii na stránke Centra aktivácie produktov spoločnosti Adobe.